**שלושה אמני-מופת יהודים נפגשים בתערוכה חדשה במוזיאון ישראל**

**האמן שכונה "רמברנדט היהודי"**, **היצירה שהיוותה מקור השראה לעבודתו של ון גוך ואחרת שהיתה מקור לרפרודוקציה הכי נפוצה בארץ בשנות ה-50. תערוכה חדשה במוזיאון ישראל מעמידה במרכז את יצירותיהם של יוזף ישראלס, מקס ליברמן ואורי לסר ובוחנת את ייצוגם של עובדי האדמה, הדייגים והאיכרים הנוצרים דווקא בעיניהם של אמנים יהודים במאה ה-19.**

מלח הארץ : דייגים ואיכרים הולנדים במאה ה־19

אוצרת: שלומית שטיינברג

פתיחה: 1.12.20

בחדר אפלולי, נמוך-תקרה ומרופד מחצלות קש, ספק מטבח ספק חדר הסבה, עומדים איכרה הולנדית ובנה לסעוד את פיתם הדלה: תפוחי אדמה ונתח של דג הרינג. הבן, עיניו עצומות, ידיו שלובות לפניו, נושא את הברכה שלפני האוכל ואמו, עיניה עצומות וראשה רכון מטה, מאזינה, ידיה בחיקה.

יוזף ישראלס שצייר את היצירה בשנת 1878 בקירוב, הכיר את הכפריים ההולנדים, אנשים פשוטים שעמלו בשדות תפוחי האדמה או דגו את שלל ההרינג בים רחוק מביתם. מאז 1856 הרבה לתארם ושב לבקרם מדי קיץ.

כמי שזכה עוד בחייו לכינוי "רמברנדט היהודי", משחקי האור מתוך האפלה שכה אפיינו את גדול ציירי הולנד במאה ה-17, שבו לא פעם והופיעו גם בציורים הדרמטיים של ישראלס. הציור "אוכלי תפוחי האדמה" של וינסנט ון-גוך הושפע מאוד מציוריו של ישראלס שהיו מוכרים מאד ונוצרו בכמה גרסאות.

עוד בתערוכה יצירות של האמנים מקס ליברמן ולסר אורי, המתארים כל אחד מהם בסגנונו הייחודי, את חיי היום יום של עובדי האדמה, האיכרים והדייגים בהולנד של המאה ה-19 וראשית המאה ה-20. מושאי היצירות של שלושת האמנים דומים, ואולם מהתבוננות במכלול יצירתם ניכר כיצד ישראלס וליברמן, אנשי המעמד הגבוה, ביקשו לעורר אהדה כלפי המצוירים וליצור הד חזותי להלכי הרוח הסוציאליסטיים ששטפו את חוגי המשכילים במערב אירופה. לעומתם לסר אורי, שהיה בן לאב אופה והתייתם בילדותו, נטה לחפש בציוריו מארגים של אור וצל וצבע, והדמויות שתיאר היו תמיד לבדן, מרוחקות או מרוכזות בעבודתן.

לצידם מוצג מבחר מיצירותיו של האמן הצרפתי בן המאה ה-19, ז'אן-פרנסואה מילה, שיסד את אסכולת ברביזון הצרפתית. עבודותיו סבו סביב עובדי האדמה קשי היום, יצירתו החשובה "המלקטות" שתצריב שלה מופיע בתערוכה, הייתה מוכרת היטב בארץ והרפרודוקציות שלה שכונו "רות המואביה בשדה בועז" היו תלויות בבתים רבים בישראל של שנות ה-50 וה-60.

**אוצרת התערוכה שלומית שטיינברג**: "התערוכה מציעה מבט חדש על יצירותיהם בעלות הגוון החברתי של אמנים יהודים בני הדור השני והשלישי של הציור היהודי. האמנים פעלו בהולנד ובגרמניה וזכו להכרה במעמדם. הם חיו בערים גדולות, הרבו בנסיעות והתקבלו למיטב בתי הספר לאמנות. ישראלס, ליברמן ואורי אף היו חוליה חשובה ומקשרת בין אסכולת ברביזון הצרפתית ואסכולת האג ההולנדית שאנטון מוב, מורו של ון-גוך שנמנה עם אנשיה, מוצג אף הוא בתערוכה".